b"\n_START_ARTICLE_\nGammelvagt\n_START_PARAGRAPH_\nGammelvagt er en gade i Nyboder i Indre By i K\xc3\xb8benhavn, der ligger mellem Fredericiagade og Sankt Pauls Gade. Gaden er opkaldt efter Nyboders gamle vagtbygning, der stadig st\xc3\xa5r ved gaden.\n_START_SECTION_\nHistorie og bebyggelse\n_START_PARAGRAPH_\nGaden var oprindelig en del af Adelgade, der blev anlagt omkring 1650. P\xc3\xa5 det tidspunkt var \xc3\x98stervold lige blevet omlagt og havde givet plads til den nye bydel Ny-K\xc3\xb8benhavn. Her var det en overgang tanken, at gaderne skulle udg\xc3\xa5 i stjerneform fra Kongens Nytorv med Adelgade skr\xc3\xa5ende igennem Nyboder, der var blev opf\xc3\xb8rt af kong Christian 4. i 1630'erne og 1640'erne. Efterf\xc3\xb8lgende blev planerne dog \xc3\xa6ndret til gader, der krydsede hinanden vinkelret. Adelgade endte imidlertid som en kombination af de to principper. Fra Gothersgade fulgte den det nuv\xc3\xa6rende forl\xc3\xb8b frem Klerkegade, men herefter skr\xc3\xa5ede den igennem Nyboder til omtrent ved det nuv\xc3\xa6rende kryds mellem Kronprinsessegade og Timiansgade._NEWLINE_Omkring 1870 blev den sydlige del af Nyboder saneret, og i den forbindelse blev Adelgade rettet ud, s\xc3\xa5 den kom til at munde ud i den senere Sankt Pauls Plads ved den nye Sankt Pauls Kirke. Dele af det gamle gadeforl\xc3\xb8b blev d\xc3\xa6kket af etageejendome, men stykket mellem Fredericiagade og Sankt Pauls Gade overlevede. Til at begynde med kaldtes den stadig for Adelgade eller til tider Gammel Adelgade til skelnen fra den omlagte gade. Det nuv\xc3\xa6rende navn fik gaden i 1926._NEWLINE_Fremme i nutiden best\xc3\xa5r gaden af to korte stykker. Mellem Fredericiagade og Olfert Fischers Gade ligger til den ene side klassiske toetages gule Nyboder-huse langs de to gader med gavlene vendene ud mod Gammelvagt. Til den modsatte side ligger en etageejendom p\xc3\xa5 hj\xc3\xb8rnet af Fredericiagade, der blev opf\xc3\xb8rt i 1906 efter tegninger af C. W. Christiansen. P\xc3\xa5 hj\xc3\xb8rnet af Olfert Fischers Gade skr\xc3\xa5t overfor ligger en etageejendom fra 1991._NEWLINE_Mellem Olfert Fischers Gade og Sankt Pauls Gade best\xc3\xa5r Gammelvagt kun af en cykelsti og fortov. Langs denne del af gaden st\xc3\xa5r den tidligere milit\xc3\xa6re vagtbygning, der blev opf\xc3\xb8rt af Peter Meyn i 1787, og som afl\xc3\xb8ste en \xc3\xa6ldre bygning med samme funktion. Bag bygningen stod der oprindeligt et klokkestabel til brug for alarmering. Selve bygningen blev fredet i 1918 og fremst\xc3\xa5r i dag som en lille idyllisk gul bygning med hvide hj\xc3\xb8rner og r\xc3\xb8dt tegltag."